6ix9ine

Daniel Hernandez (født 8. mai 1996 i Brooklyn), kjent under artistnavnet 6ix9ine (uttales «six nine»), er en amerikansk rapper. Han er også kjent som Tekashi69, eller kun Tekashi. Han debuterte med singelen «Gummo», som fikk en femteplass på Billboards Hot 100-listen. Senere ga han ut låtene «Billy» og «Rondo» med Tory Lanez og Young Thug, samt «Keke» med Fetty Wap og A Boogie Wit da Hoodie som gjesteartister. I februar 2018 slapp han mixtapen «Day 69», som debuterte med en 14. plass på VG-lista.

Navnet «6ix9ine» er avledet av hans egentlige navn, Daniel Hernandez. Daniel har seks bokstaver og Hernandez har 9. Navnet «Scum Gang» er en forkortelse av ordene «Society Can't Understand Me». 

Rapperen har siden gjennombruddet hatt en svært kontroversiell offentlig profil, både på grunn av hans medlemskap i den kriminelle New York-gjengen Bloods, og fordi han har lagt ut en rekke videoer på sosiale medier som fremstiller ulovlige aktiviteter, deriblant bruk av ulovlige rusmidler og skytevåpen, i tillegg til drapstrusler. Rapperen ble våren 2018 fengslet etter å ha blitt dømt for seks lovbrudd, blant annet for deltagelse i organisert kriminalitet, besittelse av ulovlige skytevåpen, sex med en mindreårig, væpnet ran og drap. 

Hans eneste Norgeskonsert fant sted 26. juni 2018 på Sentrum Scene i Oslo, hvor den norske artisten Pasha varmet opp. Konserten var utsolgt.

Oppvekst 

Daniel Hernandez' mor Natividad Perez-Hernandez var opprinnelig fra Atlixco i Mexico, og faren – som også heter Daniel Hernandez – var fra Río Piedras i Puerto Rico. Moren kom til USA i 1988 i håp om et bedre liv; hun var fabrikkarbeider og rengjøringshjelp. 

Daniel Hernandez spilte baseball og fotball i oppveksten. Som trettenåring fikk han tilbud om å spille fotball i major league, men moren sa nei fordi hun ikke ville overlate sønnen i en fremmed manns varetekt. Hernandez har en eldre bror, Oscar Osiris Hernandez (født 25. august 1994), og har tatovert brorens fornavn på høyre side av hodet. Daniel og Oscar gikk jevnlig i kirken. Daniel var korgutt og ble ofte satt til å lese høyt fra Bibelen under gudstjenesten; Salme 121 var den bibelteksten han likte best. Barneskolen hans het Public School 59, og på ungdomsskolen gikk han på Juan Morel Campos Secondary School. Han begynte deretter på Legacy High School, men sluttet på skolen rundt tiende klasse.

Hernandez kjente ikke faren sin før han var ni år; faren hevdet senere at moren hadde fortalt sønnen at faren var død. I virkeligheten hadde han rusproblemer, og satt i fengsel i fem år for å ha solgt ulovlige rusmidler. Hernandez' stefar ble skutt ned og drept like utenfor hjemmet i 2010. Etter at stefaren var død klarte ikke moren til Hernandez å tjene nok penger til å forsørge barna. Hun søkte om sosialhjelp, og Hernandez og broren måtte ofte gå til sengs uten å ha spist kveldsmat. På grunn av pengemangelen måtte de to brødrene gå med brukte klær, og Daniel måtte dele seng med moren. Stefarens død gikk så inn på ham at han sluttet å dusje og spise; det gikk så langt at han ble alvorlig underernært, og ble innlagt på sykehus for depresjon og posttraumatisk stresslidelse. Han ble utagerende og ble til slutt utvist fra skolen i 8. klasse for dårlig oppførsel. Da sluttet han på skolen og fant seg i stedet ulike jobber, blant annet var han ryddegutt på et spisested og leverte varer for en matbutikk, slik at han kunne hjelpe moren økonomisk.

Diskografi

Studioalbum
2018: Dummy Boy
2020: TattleTales

Mixtapes

Singler

Som hovedartist

Referanser

Eksterne lenker 
 
 
 
 

Rappere fra USA
Personer fra New York City